Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    532

от    29 юни    2016 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за военната полиция.
2. Предлага на Народното събрание да разгледа и приеме законопроекта по т. 1.
3. Министърът на отбраната да представи законопроекта по т. 1 в Народното събрание.

ЗА МИНИСТЪР-ПРЕДСЕДАТЕЛ: /п/ Румяна Бъчварова

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Веселин Даков

Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за военната полиция
(Обн., ДВ, бр. 48 от 2011 г.; изм. и доп., бр. 33 и 77 от 2012 г., 
бр. 15 от 2013 г. и бр. 53 от 2014 г.)

§ 1. В чл. 2 се правят следните изменения:
1. В ал. 2:
а) основният текст се изменя така:
„(2) Във връзка с опазването на реда и сигурността на Министерството на отбраната, структурите на пряко подчинение на министъра на отбраната и Българската армия служба „Военна полиция” самостоятелно и във взаимодействие с други служби за сигурност и служби за обществен ред осъществява:”;
б) точка 8  се изменя така:
„8. контрол за спазването на правилата за движение, регистрацията и техническото състояние на военните превозни средства съгласно Закона за движението по пътищата;”.
2. В ал. 3  т. 2 и 3 се изменят така:
„2. охранителна дейност за предотвратяване, пресичане и защита от противозаконни посегателства на лица, обекти, имущество, въоръжение, техника и мероприятия;
3. ескортиране, съпровождане и охрана на военни превозни средства;“.
§ 2. В чл. 4 се правят следните изменения и допълнения:
1. Алинея 3 се изменя така:
„(3) На издирване подлежат лица, оръжие и общоопасни средства, транспортни средства, въоръжение, бойна техника и оборудване на структурите по ал. 1, т. 1 и ал. 2, както и вещи с доказателствена стойност.”
2. Създават се ал. 4-7:
„(4) Основания за извършване на оперативно-издирвателната дейност са:
1. получена информация за подготвяни, извършващи се или извършени деяния или събития по ал. 1, включително в търговските дружества по ал. 2;
2. получена информация за лица, укриващи се от органите на наказателното производство или отклонили се от изтърпяването на наложено наказание по дела от общ характер;
3. получена информация за безследно изчезнали лица или за трупове с неустановена самоличност;
4. акт на органите на досъдебното производство и съда;
5. искане на държавни органи и организации съобразно тяхната компетентност по закон, когато то съдържа информация за подготвяни, извършващи се или извършени деяния или събития по ал. 1, включително в търговските дружества по ал. 2;
6. изпълнение на международни договори, по които Република България е страна.
(5) Оперативно-издирвателната дейност се извършва чрез:
1. събиране, съхранение и обработване на информация;
2. вземане на образци за изследване и изследване на предмети и документи;
3. идентифициране и издирване на лица и вещи;
4. провеждане на беседи и вземане на обяснения от лица;
5. оперативен експеримент;
6. проверка на събраните данни и тяхното документиране;
7. отправяне на устни или писмени предупреждения за спазване на правовия ред;
8. извършване на насрещни проверки по документи;
9. използване на специални разузнавателни средства при  условията и по реда, определени със закон;
10. използване на данни от предприятията, предоставящи обществени електронни съобщителни мрежи и/или услуги при условията и по реда, определени със закон;
11. доброволни сътрудници.
(6) Условията и редът за привличането и работата на служба „Военна полиция” с доброволни сътрудници се определят със заповед на министъра на отбраната.
(7) Редът за осигуряване на оперативно-издирвателната дейност с финансови средства се определя със заповед на министъра на отбраната.”
§ 3. В чл. 5 се създава ал. 3:
„(3) При изпълнение на задачите по ал. 1 и 2 органите на служба „Военна полиция” могат да използват специални тактически, алпийски, водолазни и други способи.”
§ 4. В чл. 6 се правят следните изменения и допълнения:
1. В ал. 3 след думите „висше юридическо образование” се добавя „и придобита юридическа правоспособност”.
2. Алинея 5 се изменя така:
„(5) Полицейската регистрация по ал. 4 се извършва и снема в случаите и по реда, предвидени в Закона за Министерството на вътрешните работи, подзаконовите актове, свързани с прилагането му, и инструкцията по чл. 26, ал. 2.“
3. Създава се ал. 6:
„(6) Лицата са длъжни да оказват съдействие, да не пречат и да не възпрепятстват органите на служба „Военна полиция” при извършване на действията по полицейската регистрация. При отказ на лицето действията по  полицейската регистрация с изключение събирането на личните му данни, посочени в чл. 18 от Закона за българските лични документи, се извършват принудително с разрешение на съдия от първоинстанционния съд, на който е подсъдно престъплението от общ характер, за което  е привлечено като обвиняем.”
§ 5. Създава се чл. 6а:
„Чл. 6а. (1) Служба „Военна полиция” извършва експертна и експертно-криминалистическа дейност.
(2) При изпълнение на дейността по ал. 1 служителите на служба „Военна полиция” могат да изготвят експертизи, експертни становища и справки.
(3) За изготвени експертиза,  експертно становище или справка от експерт, който е служител на служба „Военна полиция”, ведомствата и органите, които са ги назначили, заплащат на службата направените разходи за труд, консумативи и режийни разноски по ред и в размери, определени от министъра на отбраната.”
§ 6. В чл. 7 се правят следните изменения и допълнения:
1. В ал. 1:
а) в основния текст след думата „охрана” се добавя „и/или ескорт”;
б) в т. 1 думата „имущество” се заменя с „отбранителни продукти”;
в) в т. 4 пред думите „чуждестранни военнослужещи” се добавя „организирани групи от”.
2. В ал. 4 след думата „армия” се поставя запетая и се добавя „както и на чуждестранни военни представители”.
3. Създава се ал. 5:
„(5) Във връзка с охраната на стратегически обекти органите на служба „Военна полиция” могат да поставят временни или постоянни заграждения около тези обекти. Стратегическите обекти за охрана от служба „Военна полиция“ се определят от министъра на отбраната.”
§ 7. В чл. 8 се правят следните изменения и допълнения:
1. В ал. 2 след думите „писмено от” се добавя „органите на”.
2. Алинея 3 се изменя така:
„(3) В служба „Военна полиция" се изграждат и поддържат информационни регистри за събиране, обработване, систематизиране и съхраняване на информация, включително лични данни, които могат да се изграждат и като автоматизирани.”
3. Създава се нова ал. 5:
„(5) За осъществяване на дейностите по ал. 3, свързани с   биометричните данни на лицето, се изисква неговото съгласие. Изключения се допускат в случаите по чл. 6, ал. 6, изречение второ, и чл. 12, ал. 5, изречение второ.”
4. Досегашните ал. 5-7 стават съответно ал. 6-8.
5. Създава се ал. 9:
„(9) Данни за лица, приели доброволно сътрудничество с органите на служба „Военна полиция”, могат да се предоставят на съда и прокуратурата само след писмено съгласие на лицата във връзка с конкретно наказателно производство и при спазване на разпоредбите на Закона за защита на класифицираната информация.”
§ 8. Член 9 се изменя така:
„Чл. 9. (1) Служба „Военна полиция" осъществява противопожарен контрол в обектите на Министерството на отбраната, на структурите на пряко подчинение на министъра на отбраната и на Българската армия чрез:
1. извършване на проверки за спазване на правилата и нормите за пожарна безопасност при проектиране, строителство и експлоатация на обекти;
2. издаване на писмени разпореждания за изпълнение на правилата за пожарна безопасност;
3. прилагане на мерки за административна принуда при установяване на нарушения на правилата и нормите за пожарна безопасност;
4.  изискване на документи и сведения, свързани с осигуряването на пожарната безопасност от длъжностни лица от Министерството на отбраната, структурите на пряко подчинение на министъра на отбраната, Българската армия и юридически лица;
5. изискване на документи за правоспособност за упражняване на пожароопасни и взривоопасни професии и дейности;
6. издаване на становища за съответствие с правилата и нормите за пожарна безопасност на инвестиционните проекти;
7. издаване на сертификати за съответствие на обектите с изискванията за пожарна безопасност, когато това е предвидено в нормативен акт;
8. издаване на становища за съответствие с правилата и нормите за пожарна безопасност на строежите във връзка с въвеждането им в експлоатация;
9. контрол за съответствието на влаганите в строежите и в обектите продукти с нормативните изисквания  за пожарна безопасност.

(2)  Правилата и нормите за пожарна безопасност при проектиране, строителство и експлоатация на обектите по ал. 1 и свързаните с тях дейности на органите за противопожарен контрол на служба „Военна полиция” се определят съобразно с разпоредбите на Закона за Министерството на вътрешните работи и подзаконовите актове, свързани с прилагането му.
(3) Във връзка с дейността по противопожарен контрол служба „Военна полиция” осъществява методическо ръководство и контрол по осигуряване на пожарната безопасност, обучението на личния състав, поддържането на противопожарната техника, готовността на обектите и звената за пожарогасене на Министерството на отбраната, на структурите на пряко подчинение на министъра на отбраната и на Българската армия.
(4) Сертификат, становище и друг документ във връзка с дейността по противопожарен контрол се издава на собственика, ползвателя, владелеца или обитателя на обект по ал. 1.
(5) Когато се издава документ по ал. 4 на лице извън състава на Министерството на отбраната, структурите на пряко подчинение на министъра на отбраната и Българската армия, за съответните дейности се събират такси в размерите, определени в Тарифата за таксите, които се събират в системата на Министерството на вътрешните работи по Закона за държавните такси. Таксите се внасят в приход към бюджета на Министерството на отбраната. Редът и условията за издаване на документите се определят в правилника за прилагане на закона.”
§ 9. Създава се чл. 9а:
„Чл. 9а. При изпълнение на функцията си по разследване на авиационни произшествия с военни въздухоплавателни средства служба „Военна полиция":
1. поддържа система за задължително и доброволно докладване на авиационни произшествия и инциденти;
2. организира разследването на авиационни произшествия и инциденти;
3. поддържа информационна база данни за авиационните произшествия и  разследванията по тях;
4. изготвя и разпространява информационни бюлетини за авиационните произшествия;

5. анализира действията на физическите и на юридическите лица в областта на въздухоплаването с военни въздухоплавателни средства и функционирането на обектите и съоръженията, свързани с конкретното събитие.”
§ 10. В чл. 10 се правят следните изменения и допълнения:
1. Алинея 2 се изменя така:
„(2) Органи на служба „Военна полиция" са:
1. военнослужещите;
2. определени от директора на службата цивилни служители по служебно правоотношение, които имат ръководни, контролни или експертни функции.”
2. Алинея 3 се изменя така:
„(3) При осъществяване на правомощията си органите на служба „Военна полиция” удостоверяват качеството си със служебна карта. Видът на служебните карти се определя с акт на министъра на отбраната, а редът за тяхното издаване, ползване, преустановяване на ползването, подмяна, отчет, съхранение и унищожаване се определя с акт на директора на служба „Военна полиция”.”
3. Създава се ал. 4:
„(4) По изключение - за целите на прикритието, служебни карти по ал. 3 могат да се издават и на служители на други служби за сигурност или на служби за обществен ред.”
§ 11. В чл. 12 се правят следните изменения и допълнения:
1. В ал. 1 след думите „чл. 11, ал. 1” се поставя запетая и се добавя „както и”.
2. Алинея 5 се изменя така:
„(5) Лицата са длъжни да оказват съдействие, да не пречат и да не възпрепятстват органите на служба „Военна полиция” при извършване на действията по ал. 4. При отказ на лицата действията се извършват принудително с разрешение на съдия от първоинстанционния военен съд.”
§ 12. Създава се чл. 13а:
„Чл. 13а. Служба „Военна полиция” извършва конвойна дейност на задържани лица, спрямо които не е взета мярка за неотклонение „задържане под стража“ или не изтърпяват наказание „лишаване от свобода”.“
§ 13. В чл. 15 се правят следните изменения и допълнения:
1. В ал. 1:
а) в основния текст думата „личен” се заличава;
б) в т. 3 след думите „предмети или вещи” се поставя запетая и се добавя „както и вещи”.
2. В ал. 2 думите „Личен обиск” се заменят с „Обиск”.
3. В ал. 3 думата „личен” се заличава.
4. В ал. 4 след думите „предмети или вещи” се поставя запетая и се добавя  „вещи”.
5. В ал. 5 след думите „предмети или вещи” се поставя запетая и се добавя  „вещи”.
§ 14. Член 17 се изменя така:
„Чл. 17. (1) Органите на служба „Военна полиция” могат да използват оръжие само когато това е абсолютно необходимо:
1. при въоръжено нападение или заплаха с оръжие;
2. при освобождаване на заложници и отвлечени лица;
3. след предупреждение при задържане на лице, извършващо или извършило престъпление от общ характер, ако то оказва съпротива или се опитва да избяга;
4. след предупреждение за предотвратяване бягство на лице, задържано по съответния ред за извършено престъпление от общ характер.
(2) При използване на оръжие органите са длъжни да направят всичко възможно да запазят живота на лицето, срещу което е насочено, и да не застрашават живота и здравето на други лица, включително на органите, които го използват.
(3) Органите могат да употребяват оръжие без предупреждение при:
1. въоръжено нападение срещу тях;
2. срещу лица, оказали въоръжена съпротива.
(4) Органите преустановяват употребата на оръжие незабавно след постигането на законната й цел.
(5) Забранява се употребата на оръжие за задържане или предотвратяване бягството на лице, извършващо или извършило ненасилствено деяние, ако лицето не представлява опасност за живота и здравето на другиго.
(6) След използване на оръжие органите на служба „Военна полиция” изготвят доклад.”
§ 15. Член 18 се изменя така:
„Чл. 18. (1) При изпълнение на служебните си задължения органите на служба „Военна полиция” могат да използват физическа сила и помощни средства само когато това е абсолютно необходимо при:
1. противодействие или отказ да се изпълни законно разпореждане;
2. задържане на правонарушител, който не се подчинява или оказва съпротива на орган на службата;
3. опит на конвоирано или задържано лице да избяга, да посегне на своя живот или на живота и здравето на други лица;
4. оказване съдействие на други държавни органи или длъжностни лица;
5. нападения срещу граждани и органи на службата;
6. освобождаване на заложници;
7. групови нарушения от военнослужещи на обществения и войсковия ред;
8. нападения на сгради, помещения, съоръжения и транспортни средства на Министерството на отбраната, структурите на пряко подчинение на министъра на отбраната и Българската армия;
9. освобождаване на незаконно заети обекти на Министерството на отбраната, структурите на пряко подчинение на министъра на отбраната и Българската армия, ако им е разпоредено от компетентен орган.
(2) При изпълнение на служебните си задължения, свързани с пренасяне на класифицирана информация, органите на служба „Военна полиция” имат право да използват физическа сила и помощни средства при опит за нерегламентиран достъп до кореспонденцията само ако това е абсолютно необходимо.
(3) Помощни средства са: белезници, усмирителни ризи, палки и прибори; химически вещества, утвърдени от министъра на здравеопазването; служебни животни - кучета; халосни патрони, патрони с гумени, пластмасови и шокови куршуми; устройства за принудително спиране на превозни средства; устройства за отваряне на помещения, светлинни и звукови устройства с отвличащо въздействие; бронирани машини.

(4) Физическа сила и помощни средства се използват след предупреждение с изключение на случаите на внезапно нападение и при освобождаване на заложници.
(5) Използването на физическа сила и помощни средства се съобразява с конкретната обстановка, характера на нарушението на обществения или войсковия ред и личността на правонарушителя.
(6) Органите на службата използват само абсолютно необходимата сила.
(7) При използването на физическа сила и помощни средства органите вземат всички мерки за опазване живота и здравето на лицата, срещу които са насочени.
(8) Използването на физическа сила и помощни средства се преустановява незабавно след постигане на законната му цел.
(9) Забранява се използването на физическа сила и помощни средства по отношение на видимо малолетни лица и бременни жени. Забраната не се отнася за случаите по ал. 1, т. 2, 3, 5, 6 и 8, когато са изчерпани всички други средства.
(10) Забранява се използването на животозастрашаваща сила за задържане или предотвратяване бягството на лице, извършващо или извършило ненасилствено деяние, ако лицето не представлява опасност за живота и здравето на другиго.
(11) Редът за употреба на физическа сила и помощни средства се определя с наредба на министъра на отбраната.”
§ 16. В чл. 19 се създават ал. 4-6:
„(4) При установяване на условия и причини за извършване на престъпления от общ характер или на правонарушения органите на служба „Военна полиция” вземат необходимите мерки за отстраняването им.
(5) Когато други органи, организации или длъжностни лица са компетентни да вземат мерките по ал. 4, органите на служба „Военна полиция” ги уведомяват писмено за това.
(6) В случаите по ал. 5 служба „Военна полиция” може да изисква информация за взетите мерки.”

§ 17. В чл. 20 се създават ал. 4-6:
„(4) Директорът на служба „Военна полиция" определя функциите на заместник-директорите и може да им делегира правомощия. При отсъствие на директора функциите и правомощията му се осъществяват от заместник-директор, определен със заповед на директора за всеки конкретен случай.
(5) В изпълнение на правомощията си директорът и заместник-директорите на служба „Военна полиция” издават заповеди, разпореждания и указания.
(6) Директорът на служба „Военна полиция" определя функциите на отделните структурни звена в ръководството, на регионалните  служби и на Центъра  по логистика и подготовка.”
§ 18. В чл. 21 се правят следните изменения и допълнения:
1. Алинея 2 се изменя така:
„(2) Въз основа на класификатора по ал. 1 и Класификатора на длъжностите в администрацията, по предложение на директора на служба „Военна полиция”, министърът на отбраната утвърждава длъжностните разписания на службата.”
2. Създава се ал. 4:
„(4) Министърът на отбраната със своя заповед утвърждава етичен кодекс на служителите от служба „Военна полиция”.”
§ 19. В чл. 22 се правят следните изменения:
1. Алинея 1 се изменя така:
„(1) Организацията на дейността на служба „Военна полиция", условията и редът за упражняване на правомощията на органите на служба „Военна полиция", специфичните условия и ред за назначаване на длъжност и за провеждането на началната военна подготовка и специализираната военнополицейска подготовка, преназначаването и повишаването във военно звание и преминаването и изпълнението на военната служба и държавната служба в служба „Военна полиция", осъществяването на методическото ръководство и контрол върху дейността на военнополицейските формирования в Българската армия и взаимодействието на служба „Военна полиция” с тях, както и изискванията към оборудването на помещенията за настаняване на задържани лица се определят с правилника за прилагане на закона.”
2. Алинея 2 се отменя.
§ 20. В чл. 23 се създава ал. 4:
„(4) Директорът на служба „Военна полиция” може да включва личния състав на формированията по ал. 1 в смесени екипи с органи на службата за изпълнение на определени военнополицейски задачи след съгласуване с командира, в чието подчинение е военнополицейското формирование.”
§ 21. В чл. 24, ал. 1 се правят следните допълнения:
1. В т. 3 след думата „средства” се поставя запетая, добавя се „само когато това е абсолютно необходимо” и се поставя запетая.
2. В т. 4 след думата „мярка” се поставя запетая, добавя се „само когато това е абсолютно необходимо” и се поставя запетая.
§ 22. В чл. 26, ал. 1 думите „с централните и териториалните структури“ се заменят със „със структурите“.
§ 23. Създава се глава четвърта „а” с чл. 26а:
„Глава четвърта „а”
ПРИНУДИТЕЛНИ АДМИНИСТРАТИВНИ МЕРКИ
Чл. 26а. (1) За предотвратяване и преустановяване на нарушенията, свързани с пожарната безопасност на обектите по чл. 9, както и за отстраняване на негативните последици от тях министърът на отбраната или оправомощени от него длъжностни лица могат да спират строителството, въвеждането в експлоатация и използването на обекти, инсталации, уреди и съоръжения, както и да спират други дейности, които създават опасност за възникването на пожари и аварии.
(2) Заповедта за налагане на принудителна административна мярка по ал. 1 може да се обжалва по реда на Административнопроцесуалния кодекс.
(3) Заповедта по ал. 2 подлежи на незабавно изпълнение, освен ако съдът не постанови друго.”
§ 24. В чл. 28 се правят следните изменения и допълнения:
1. Досегашният текст става ал. 1.
2. Създава се ал. 2:
„(2) Който не изпълни писмените разпореждания по чл. 9, ал. 1, т. 2 и заповедите по чл. 26а, се наказва с глоба от 200 до 2000 лв.”.

§ 25. Създават се чл. 28а, 28б и  28в:
„Чл. 28а. Който наруши правилата и нормите за пожарна безопасност при експлоатация на обекти, като нарушението е установено при проверките по чл. 9, ал. 1, т. 1, се наказва с глоба до 500 лв.
Чл. 28б. Орган на служба „Военна полиция” или служител по чл. 10, ал. 4, който изгуби служебна карта по чл. 10, ал. 3, се наказва с глоба от 10 до 200 лв.
Чл. 28в. Който, без да има право, използва униформено облекло, символи и отличителни знаци, служебна карта или служебен знак, въведени за служба „Военна полиция” и показващи принадлежност към нея, се наказва с глоба от 200 до 1000 лв.”
§ 26. В § 1 от Допълнителните разпоредби се създава т. 3:
„3. „Ескорт” е подвижен наряд от автомобили със специален режим на движение, с които се осъществява съпровождане, охрана и контрол на безопасното движение.”

Преходни и заключителни разпоредби

§ 27. В Закона за движението по пътищата (обн., ДВ, бр. 20 от 
1999 г.; изм. и доп., бр. 1 от 2000 г., бр. 43 и 76 от 2002 г., бр. 16 и 22 от 2003 г., бр. 6, 70, 85 и 115 от 2004 г., бр. 79, 92, 99, 102, 103 и 105 от 2005 г., бр. 30, 34, 61, 64, 80, 82, 85 и 102 от 2006 г., бр. 22, 51, 53, 97 и 109 от 2007 г., бр. 36, 43, 69, 88 и 102 от 2008 г., бр. 74, 75, 82 и 93 от 2009 г., бр. 54, 98 и 100 от 2010 г., бр. 10, 19, 39 и 48 от 2011 г.; Решение № 1 на Конституционния съд от 2012 г. - бр. 20 от 
2012 г.; изм. и доп., бр. 47, 53, 54, 60 и 75 от 2012 г., бр. 15 и 68 от 2013 г., бр. 53 и 107 от 2014 г., бр. 14, 19, 37, 79, 92, 95, 101 и 102 от 2015 г. и бр. 13 от 2016 г.), в чл. 91, ал. 3 след думите „министъра на отбраната“ се поставя запетая и се добавя „военнополицейските формирования от Българската армия“.
§ 28. Подзаконовите актове по прилагането на закона се издават или привеждат в съответствие с този закон в 6-месечен срок от влизането му в сила, като до приемането им се прилагат издадените подзаконови актове, доколкото те не противоречат на този закон. 

§ 29. Законът влиза в сила от деня на обнародването му в „Държавен вестник“.

Законът е приет от 43-ото Народно събрание на ……………..…... 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

						(Цецка Цачева)

М  О  Т  И  В  И

към проекта на Закон за изменение и допълнение на Закона за военната полиция

Законът за военната полиция е в сила от 24 юни 2011 г. Междувременно настъпиха изменения в нормативната уредба, отнасяща се до сектора за сигурност, отбраната и обществения ред. През 2014 г. влезе в сила нов Закон за Министерството на вътрешните работи (ЗМВР), който регламентира детайлно полицейската дейност и в тази връзка е наложително и целесъобразно при основните принципи и правила, регламентиращи полицейските дейности, Законът за военната полиция да кореспондира със  ЗМВР. На следващо място, практиката по прилагането на Закона за военната полиция показа, че се налагат някои изменения и допълнения в него по следните основни причини:
1. В действащия закон е регламентирано, че военната полиция е изградена от служба „Военна полиция” – пряко подчинена на министъра на отбраната, и от  военнополицейски формирования в Българската армия. 
Законът регламентира задълженията и правомощията на органите на служба „Военна полиция” и на военнослужещите от военнополицейските формирования. Органите на службата изпълняват в пълен обем всички военнополицейски дейности, а на военнополицейските формирования са възложени ограничени функции - предимно за извършване на охранителна дейност с цел предотвратяване, пресичане и защита от противозаконни посегателства на лица, обекти, имущество, въоръжение, техника и мероприятия на съответното военно формирование. На военнополицейските формирования се възлага и осъществяване на ескортиране, съпровождане и охрана на военните превозни средства на съответните военни формирования с цел осигуряване на по-пълноценното и навременно изпълнение на функциите им.
Предложените изменения ще наложат и кореспондиращо допълнение в чл. 91 от Закона за движение по пътищата с цел осигуряване на пълна законова регламентация на тези дейности.
С предлаганите промени се цели създаване на по-добра координация и взаимодействие между служба „Военна полиция” и военнополицейските формирования, като едновременно с това се прецизират задачите им.
2. Необходимо е някои норми като тези, които са свързани с  оперативно-издирвателната дейност на служба „Военна полиция”, някои от дейностите по охрана и ескорт, употребата на оръжие, помощни средства и физическа сила от органите на службата, действията, свързани с полицейската регистрация и идентификацията, да бъдат подробно регламентирани в закона, а не в подзаконови актове, каквато е досегашната практика. От една страна, това е свързано с обстоятелството, че чрез повечето от изброените дейности се ограничават в различна степен граждански права и свободи, а от друга страна, се цели да се отговори на някои пропуски и неточности в досегашното ни законодателство, визирани и в решения на Европейския съд по правата на човека. Тези обстоятелства намериха вече своето отражение в други закони, регламентиращи сходни на дейностите на военната полиция.  
3. Налага се прецизиране на законови текстове, което е съобразено с практиката от  над четиригодишния период по прилагането на закона, както и с функциите и задачите, изпълнявани от служба „Военна полиция”, и тези, които предстоят за изпълнение. 
С проекта на закон се предлагат следните основни изменения и допълнения:
1. Подробно се регламентира оперативно-издирвателната дейност, извършвана от органите на служба „Военна полиция”, което до настоящия момент в значителна степен бе регламентирано чрез правилника за прилагане на закона. Наред с това се посочва ясно и точно как се осъществява този вид специфична дейност.
2. Прецизират се разпоредбите, свързани с антитерористичната дейност, извършването на проверките и дейността по извършването на полицейската регистрация, която се осъществява при съпътстващи действия от страна на органите на МВР.
3. Регламентира се дейността по изготвянето на експертизи и експертни справки и становища от квалифицирани и определени за това служители, каквато е била практиката до настоящия момент, без пълната регламентация за това.
4. Регламентират се дейностите по осъществяването на противопожарен контрол от служба „Военна полиция”, тъй като досега това ставаше чрез препратки към Закона за МВР, което водеше до известни неточности в уредбата. Това са важни обществени отношения и предполагат прецизна нормативна уредба. Наред с това се въвежда възможността за прилагане на принудителни административни мерки при осъществяване на тази дейност, което ще допринесе за нейното реално осъществяване. 
5. Въвеждат се текстове, регламентиращи осъществяваната дейност  по разследване на авиационни произшествия и инциденти с военни въздухоплавателни средства – това са потенциални събития с широко обществено значение и би следвало тази възложена по закон дейност да има поне минималната правна регламентация.
6. Със закона се уточнява кои лица са органи на служба „Военна полиция” и как се легитимират, което е важно с оглед на осъществяване на правомощията им.
7. Детайлно се регламентират случаите и възможностите за употреба на оръжие и помощни средства от органите на служба „Военна полиция” и военнослужещите от военнополицейските формирования, като безусловно се въвежда принципът на „абсолютната необходимост”. Това, от една страна, ще защити правата на „потенциалните нарушители”, като съдейства за запазване на живота и здравето им, а от друга страна, допринася за увереността при изпълнението на служебните задължения от органите на службата. По този начин и във връзка със закриване на наблюдението на Комитета на министрите към Съвета на Европа по групата решения  на Европейския съд по правата на човека, касаещи непропорционалната употреба на огнестрелно оръжие, се отговаря на  необходимостта от промяна на законовата уредба, регламентираща „абсолютната необходимост” при употребата на огнестрелно оръжие от военната полиция. Със законодателните промени в Закона за МВР от 2012 г. и в новия Закон за МВР от 2014 г. е въведен стандартът „абсолютна необходимост” при използването на оръжие, физическа сила или други помощни средства от служителите на МВР. Бе заключено, че въведените законови промени са в съответствие с изискванията на чл. 2 и 3 от Конвенцията за защита на правата на човека и основните свободи. На практика остана принципът на „абсолютната необходимост” да се въведе и в Закона за военната полиция.
8. Постига се по-висока степен на защита на правата на гражданите във връзка със събирането и обработването на личните им данни.
С предлагания законопроект не се дават повече правомощия на военната полиция, не се променя и не се разширява обхватът на извършваните дейности.
В законопроекта се предвижда подзаконовите актове по прилагането му да се приведат в 6-месечен срок в съответствие с промените в закона.
Законопроектът не оказва пряко и/или косвено въздействие върху държавния бюджет.

ЗА МИНИСТЪР-ПРЕДСЕДАТЕЛ:

							(Румяна Бъчварова)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2016 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦЕЦКА ЦАЧЕВА

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2016 г. проект на Закон за изменение и допълнение на Закона за военната полиция.

Приложение: съгласно текста.

ЗА МИНИСТЪР-ПРЕДСЕДАТЕЛ:

							(Румяна Бъчварова)